《游佛峪龙洞偕石励斋张采南孝廉 其一》
清代·王以敏

天风吹石梁，金碧炫岩腹。万花两空际，宝相一何肃。

山僧出迎客，野饷杂溪蔌。散发对屏帐，开襟到童仆。

一蝉户外鸣，导我访灵瀑。香乳漱云石，阴籁荡琴筑。

佳哉草木气，照水同一馥。閒持酒巾浣，静观游倏逐。

何处烟寺钟，凉蟾挂疏木。

作者简介：王以敏，原名以慜，字子捷，号梦湘，武陵人。光绪庚寅进士，改庶吉士，授编修，截取江西知府。有《檗坞诗存》。